text: Ny ransagning hos Hells Angels
  08 december 2011 kl. 12.49
  Politiet fandt en mindre mængde hash og en kniv ved en ransagning hos Hells Angels i Esbjerg torsdag formiddag.
  Kl. 10.15 trængte et hold politifolk ind på adressen med en ransagningskendelse, som er indhentet i et lukket retsmøde. 
  - Derfor er det begrænset, hvad vi kan sige om det, siger vicepolitiinspektør Hans Roost til TV SYD. Det er et led i den almindelige efterforskning. Det er tredje eller fjerde gang, vi ransager på Ingemanns Alle.
  
  Rødt skur
  Politiet fandt mindre mængder hash og narkotiske stoffer samt nogle endnu ikke identificerede stoffer.
  Desuden blev der konfiskeret en kniv.
  To gange tidliger har politiet fundet en pistol i rockerborgen på Ingemanns Alle.
  Beredskabslederen fra Esbjerg kommune var tilkaldt til ransagningen for at syne nogle bygningsmæssige ændringer, som Hells Angels har lavet på stedet. Det drejer sig bl.a. ome t rødt skur på grunden. 
  Politiet har ikke yderligere informationer i sagen, slutter den kortfattede pressemeddelelse.. 
  - Vi interesserer os for alt, hvad der er på grunden, siger Hans Roost.
  
  Fylder arresthuse
  Rockerkrigen i Esbjerg har raset siden sommer. I dag sidder ni Bandidos-rockere fængslet efter det store opgør i Standbygade - og to andre er fængslet for narko. Det samme gælder to fra Cobra-gruppen - en støttegruppe til Bandidos.
  Fra den anden side, Hells Angels, sidder fem-seks fængslet i dag.
  Det betyder, at de jyske arresthuse er nærmest fyldt med rockere fra Esbjerg.
  
  På kompromis
  - Vi prøver at holde dem adskilt, men når der er så mange Bandidos-medlemmer, har vi måtte gå lidt på kompromis og have to og tre siddende i samme arresthus, siger vicepolitiinspektøren.
  